Χάνια Καμπιών Φθιώτιδας

Τα Χάνια Καμπιών είναι οικισμός της Στερεάς Ελλάδας στην Περιφερειακή Ενότητα Φθιώτιδας.

 Γεωγραφικά - ιστορικά στοιχεία 
Τα Χάνια Καμπιών είναι κτισμένα στις βορειοδυτικές πλαγιές του όρους Γουλινάς σε υψόμετρο 490 μέτρα. Απέχουν περίπου 11 χλμ. Δ.-ΝΔ. από την Σπερχειάδα (έδρα του δήμου), 41 χλμ. Δ. από την Λαμία και μόλις 3 χλμ. (οδικά) ΝΔ. από τα Κάτω Καμπιά του οποίου αποτελεί συνοικισμό. 

Τα Χάνια Καμπιών ή τα «Λουκέικα» για τους ντόπιους, έως τα μέσα του προηγουμένου αιώνα, πριν ολοκληρωθεί το οδικό δίκτυο στην περιοχή, ήταν σταυροδρόμι για τα πιο ορεινά χωριά και την ονομασία την οφείλει στο γεγονός ότι λειτουργούσαν δυο καφενεία, τα οποία προσέφεραν πρόχειρο φαγητό και πρόχειρο κατάλυμα στους περαστικούς, (λειτουργούσαν δηλαδή σαν χάνι). Συνήθως οι διερχόμενοι συνόδευαν τα κοπάδια τους για τα χειμαδιά το φθινόπωρο και αντίστροφα την άνοιξη, ενώ ξεκούραζαν τα ζωντανά τους. Στον συνοικισμό έμεναν 10 οικογένειες, περίπου, σε ισάριθμα σπίτια, οι οποίες ασχολούνταν με την γεωργία και την κτηνοτροφία. Οι κάτοικοι προμηθεύονταν πόσιμο νερό από πηγάδια, ενώ το οδικό και ηλεκτρικό δίκτυο ολοκληρώθηκε την δεκαετία του 1980. 

Έως τη δεκαετία του ΄70 υπήρχαν μόνιμοι κάτοικοι και η περιοχή έσφυζε από ζωή. Ακόμη και τα λίγα κτήματα που καλλιεργούσαν τα πότιζαν με το νερό των πηγαδιών και από τον κοντινό ποταμό, που είχε νερό έως τα μέσα Μαΐου. Στα μεγάλα αλώνια το καλοκαίρι όλο το χωριό συγκέντρωνε σε μεγάλες θυμωνιές το σιτάρι και εκεί γίνονταν ο αλωνισμός. Επίσης, στα αλώνια οι κάτοικοι συγκέντρωναν την ξυλεία που εκμεταλλεύονταν ο συνεταιρισμός και από εκεί οι διάφοροι έμποροι τη μετέφεραν για τα εργοστάσια. Από το 1975 και μετά ο πληθυσμός άρχισε να φθίνει και πλέον στο συνοικισμό δεν υπάρχουν μόνιμοι κάτοικοι, παρά μόνον τις γιορτές και τους καλοκαιρινούς μήνες. Με την οικονομική κρίση, η περιοχή προσφέρεται για πολλές οικονομικές δραστηριότητες, ενώ έχει αναπτυχθεί πλήρως η υποδομή του οδικού δικτύου.

Ως ξεχωριστός οικισμός αναφέρονται επίσημα το 1951 να απογράφονται στην κοινότητα Καμπιών. Διοικητικά, σύμφωνα με το Σχέδιο Καλλικράτης, μαζί με τα Κάτω Καμπιά και τα Άνω Καμπιά αποτελούν την κοινότητα Καμπιών που υπάγεται στη Δημοτική Ενότητα Σπερχειάδας του Δήμου Μακρακώμης ενώ κατά την απογραφή του 2011 απογράφησαν 10 κάτοικοι.ΦΕΚ αποτελεσμάτων ΜΟΝΙΜΟΥ πληθυσμού απογραφής 2011», σελ. 10639 (σελ. 165 του pdf)

Πληθυσμιακές μεταβολές
Ο συνοικισμός αναγνωρίστηκε για πρώτη φορά με το Β.Δ της 29ης-8-1912 (ΦΕΚ 261/1912-τεύχος Α ) ως συνοικισμός Χάνια Καμπιών και υπαγόμενος διοικητικά στο χωριό Κάτω Καμπιά. Κατά την απογραφή το 1951 ο συνοικισμός είχε 34 κατοίκους.

Ο πληθυσμός της Τοπικής Κοινότητας Καμπιών και των συνοικισμών που την αποτελούσαν είχε την εξής διακύμανση:
 Απογραφή 1920: 381 κάτοικοι.
 Απογραφή 1928: 334 κάτοικοι.
 Απογραφή 1940: Κάτω Καμπιά: 336 κάτοικοι, Άνω Καμπιά: 38 κάτοικοι.
 Απογραφή 1951: Κάτω Καμπιά: 275 κάτοικοι, Χάνια Καμπιών: 50 κάτοικοι.
 Απογραφή 1961: Κατω Καμπιά: 267 κάτοικοι, Χάνια Καμπιών: 34 κάτοικοι.
 Απογραφή 2001: Κάτω Καμπιά: 159 κάτοικοι, Χάνια Καμπιών: 14 κάτοικοι, Άνω Καμπιά: 13 κάτοικοι.
 Απογραφή 2011: Κάτω Καμπιά: 142 κάτοικοι, Χάνια Καμπιών: 10 κάτοικοι, Άνω Καμπιά: 4 κάτοικοι.

Πηγές 
Κωστής Τριανταφύλλου: "Τα Καμπιά - Αφιέρωμα", έκδοση Ρουμελιώτικης Εστίας. Αθήνα 2003.
Δημήτρης Δημητρίου, Ημερολόγιο Καμπιωτών 2009.

Παραπομπές

Κατηγορία:Χωριά της περιφερειακής ενότητας Φθιώτιδας
Κατηγορία:Δήμος Μακρακώμης